
Meghatározható-e a racionális módszer alkalmazhatósági határa képelemző algoritmus segítségével?

Kulcsszavak: racionális módszer;vízgyűjtő;képelemző algoritmus; mértékadó vízhozam
A racionális módszer a 19. század óta használt jól bevált empirikus módszer, melyet a
mértékadó vízhozam meghatározásra használunk a mérnöki gyakorlatban. A módszer
alkalmazásához két fontos feltétel tartozik. Az egyik feltevés, hogy a vízgyűjtő területére
érkező csapadék intenzitásának állandónak kell lennie az összegyülekezési idő tartamáig, a
másik, hogy a vízgyűjtőt érő csapadék térben is homogén.
A módszer alkalmazhatóságának felső határa függ attól, hogy mekkora vízgyűjtő méretig
érvényes az utóbbi feltételezés. A vizsgálatok szempontjából fontos tényező, hogy egyedül
a racionális módszer alkalmazható tapasztalati árvízszámítási eljárásként a 0-10 km2
közötti vízgyűjtő területekre.
Tudományos Diákköri Konferencia dolgozatunkban ennek a felső határát szeretnénk
meghatározni, ugyanis ez a határ általában ökölszabályként kerül csak meghatározásra.
Az alkalmazhatóság felső határának meghatározásához németországi radarállomások
adatait felhasználva, képelemző algoritmust használtunk. A radarfelvételek térbeli
felbontása elég részletes ahhoz, hogy nyomon követhessük a csapadékmezők mozgását és
számszerűsíthessük az egyes vízgyűjtők lefedettségét és a csapadék egyenletességét.
A vizsgáltokhoz, a 2006-2016 közötti időszakokhoz tartozó ingyenesen elérhető
németországi radar adatokat használunk. Az adatok tartalmazzák, az órás csapadékösszeg
térképeket, 1x1 km-es cella felbontással, egy helyi vetületi rendszerben.
Ezeket az adatokat először beolvastuk MATLAB-ba és átalakítottuk, hogy a program
számára könnyebben kezelhető formátumba kerüljenek. A csapadékösszeg térképeken
végzett vizsgálatok két részre oszthatók. Egyrészt képelemző algoritmus segítségével
elemeztük őket a csapadékmezők mozgási sebessége és mérete szempontjából, másrészt
több különféle statisztikát vizsgálva meghatároztuk a részvízgyűjtők lefedettségét a Weser
folyó vízgyűjtőjén. A statisztikai elemzésekből megállapítottuk, hogy a racionális módszer
alkalmazhatósági határának pontos felderítéséhez jobb térbeli felbontású radar adatokra
lenne szükségünk.



